Նիստի օրակարգի հաջորդ հարցի՝ <Նվազագույն աշխատավարձը Հայաստանում> ուսումնասիրության արդյունքների վերաբերյալ Բ. Խարատյանն ընդգծեց, որ նվազագույն աշխատավարձը այն խնդիրն է, որը շատ կարևոր է և հուզում է բոլորին: Նա հավելեց, որ նվազագույն աշխավարձի սահմանման հարցեր ներառված են նաև Հանրապետական կոլեկտիվ պայմանագրի կիրարկումն ապահովող ծրագրում և որպես խնդիր նշեց, որ ուսումնասիրությունում որևէ բան չի ասվում կենսաապահովման նվազագույն զամբյուղի մասին: 2004 թվականին ՀՀ-ի կողմից ընդունվել է «Կենսաապահովման նվազագույն զամբյուղի և կենսաապահովման նվազագույն բյուջեի մասին» ՀՀ օրենքը, որտեղ տրված են համապատասխան ընթացակարգեր, համաձայն որի առաջին երեք տարվա ընթացքում կառավարությունը պետք է մշակեր նվազագույն զամբյուղի կազմն ու կառուցվածքը, իսկ հետագայում այն պետք է սահմանվեր օրենքով: Սակայն, հիմա դա չի արվում: Ըստ Բ. Խարատյանի, հիմք ընդունելով ներկայացված ուսումնասիրության արդյունքները կձեռնարկվեն լուծումներ, կսահմանվի այնպիսի նվազագույն աշխատավարձ, որը իրականում կբավարարի աշխատողի և նրա ընտանիքի անդամների պահանջմունքները: